
KLASA: 053-01/10-01/72

URBROJ: 2175/01-03-10-1 

Sinj, 17. studenoga 2010. godine

VITEŠKO ALKARSKO DRUŠTVO - SINJ

n/p  predsjednik

dr. Stipe Jukić 

Poštovani predsjedniče Viteškog alkarskog društva-Sinj, gosp. Stipe Jukić,

u prigodi uvrštavanja Sinjske Alke  pod zaštitu UNESCO-a kao nematerijalne kulturne baštine čovječanstva, u ime izvršne vlasti Grada Sinja i svih naših sugrađana, upućujem Vama, svim članovima Viteškog alkarskog društva, zaposlenicima i  tijelima Društva  najiskrenije čestitke i izraze dubokog poštovanja.

Jasno je da iza ovakvog rezultata koji će biti upisan zlatnim slovima u povijesti Sinjske Alke i Grada Sinja stoji izniman trud i zalaganje, a svima koji su tome pridonijeli i pripomogli, iskreno hvala. 

 Naime, ovim činom ostvarena su višegodišnja nastojanja i težnje da Sinjska Alka i u svjetskim okvirima bude prepoznata kao kulturno dobro najviše vrijednosti, a time  je zapravo odano priznanje generacijama i generacijama naših sugrađana koji evo već 295. godine njeguju i održavaju tradiciju jedinstvenu i priznatu u Republici Hrvatskoj i svijetu. 

Stoga, uvrštavanje Sinjske Alke  pod zaštitu UNESCO-a kao nematerijalne kulturne baštine čovječanstva ujedno je za sve nas, generaciju koja je dočekala ovo priznanje,  velika obveza i odgovornost da nastavimo u zacrtanom pravcu te zajedničkim radom i djelovanjem  pridonesemo daljnjem razvoju i prosperitetu  Sinjske Alke i Grada Sinja.

Želim Vam svako dobro u daljnjem radu i djelovanju, a posebno u dovršetku započetih projekata, Alkarskih dvora i alkarskog muzeja. 

S osobitim poštovanjem, 

GRADONAČELNIK

Ivica Glavan, prof.,v.r.

